23 
Reculot de Colonne fut blessé , et le marquis fit luy mesme la retraicte en: 
bonne forme et sans perte. 
Mais aussi tost apres Veymar occuppa le chasteau d'Usier qui n’estoit 
pas en estat de deffense, et auoit peu estre mys en estat a peu de frais si 
le marquis qui l’auoit fait visitter a diuerses fois eut esté obéy, et n'ayant 
pas reussy de son desseing il se retira au val de Vuillaffans. 
Le commandeur soustint derechef un autre assauf, ou plustot estoit main 
a main tous les iours auec l’ennemy. Veymar ne trouuoit pas en ses alle- 
mans le mesme courage que le commandeur trouuoit en ses Bourguignons, 
et comme Veymar s’estoit acquy réputation de prince doux et qui tenoit sa 
parole, il fit entendre aux bourgeois qu’il auoit pitie d’eux et ne les vouloit 
pas perdre si de bonne heure ils venoient a une honneste composition, si- 
non que dez le lendemain il feroit voler leur porte du costé de la cam- 
paigne et ne les prendroit plus a mercy. 
4. Les principaux bourgeois estoient retirez en Suisse; ceux qui restoient 
et toute la populace vouloient qu’on composast, et aydez du grand nombre: 
des retrahans estoient les plus forts. Le commandeur fit appeller les plus: 
notables , et leur dit : qu’estant en si bon nombre et bien munitionnez ils 
pourroient conseruer eux et leur ville auec les armes , et que le eosté que 
Veymar menaceoïit estoit le moins dangereux si eux le vouloient croire et 
seconder. Mais des bourgeois non acoustumez ny scavans des armes ne le 
pouuoient pas entendre , et le peuple et les retrahans s’assembloient en 
grand nombre autour de la maison ou estoit le commandeur, qui vouloient 
absolument qu’on composast ; c’est ainsi que les peuples sont maniez par 
les vents de crainte et d’esperance, si qu’enfin il faillut que le commandeur ?# danvic 
cedast.Il composa honnorablement pour la sauueté de la ville et des bourgeois 
et retrabans , et fut promise une somme a Veymar pour le-reachapt des 
meubles et en outre viures pour son armée dont luy furent donnez ostaiges, 
et sortirent le commandeur et ses gens auec armes et bagaiges, lesquels 
passant en ordre deuant Veymar, et les voyant Veymar en petit nombre et 
les murailles de la ville estre si peu de choses, il dit au commandeur qu'a 
un autre que luy il n’auroit pas accordé composition pour s’estre opinias- 
tré a la deffense d’une place non tenable sans forces suffisantes , et ayant 
trouué la ville fournie de viures et prouisions de toutes sortes en très grande 
abondance, il expliqua aux bourgeois son traicté comme il luy pleut et fit 
conduire a Brisac le bled auparauant achepté par Sarmiento, et les vins, 
lards et autres munitions de gueule dont la ville regorgeoit. 
